(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Λ΄

Τετάρτη, 23 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επίκαιρης ερώτησης προς τον Υπουργό Εσωτερικών, με θέμα: «Να διασφαλιστεί το δικαίωμα στη σταθερή δουλειά με δικαιώματα για τους παρατασιούχους - συμβασιούχους εργαζόμενους στην καθαριότητα των δήμων της Περιφερειακής Ενότητας (Π.Ε.) Ηρακλείου Κρήτης», σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.

Β. Επί της επίκαιρης ερώτησης:
 ΒΟΡΙΔΗΣ Μ , σελ.
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Λ΄

Τετάρτη 23 Νοεμβρίου 2022

Αθήνα, σήμερα στις 23 Νοεμβρίου 2022, ημέρα Τετάρτη και ώρα 8.58΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-11-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΘ΄ συνεδριάσεώς του, της Τρίτης 22 Νοεμβρίου 2022, σε ό,τι αφορά την ψήφιση στο σύνολο του σχεδίου νόμου του Υπουργείου Πολιτισμού και Αθλητισμού: «Καθορισμός κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων, με τη διατήρηση υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων στην ψηφιακή ενιαία αγορά και με το δικαίωμα του δημοσίου δανεισμού και την αναπαραγωγή πρόσθετου αντιτύπου από μη κερδοσκοπικές βιβλιοθήκες ή αρχεία- Τροποποίηση ν. 2121/1993 και ν. 4481/2017 - Ενσωμάτωση των Οδηγιών (ΕΕ) 2019/789, (ΕΕ) 2019/790 και 2006/115/ΕΚ»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις ερωτήσεων από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθεί η μοναδική επίκαιρη ερώτηση του προγραμματισμένου για σήμερα δελτίου επικαίρων ερωτήσεων, δηλαδή η πρώτη με αριθμό 194/21-11-2022, στην οποία θα απαντήσει ο Υπουργός Εσωτερικών κ. Μαυρουδής Βορίδης.

Προχωρούμε, λοιπόν, στη συζήτηση της πρώτης με αριθμό 194/21-11-2022 επίκαιρης ερώτησης πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Να διασφαλιστεί το δικαίωμα στη σταθερή δουλειά με δικαιώματα για τους παρατασιούχους - συμβασιούχους εργαζόμενους στην καθαριότητα των δήμων της Περιφερειακής Ενότητας (ΠΕ) Ηρακλείου Κρήτης».

Κύριε Συντυχάκη, καλημέρα σας, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι εκατοντάδες είναι παρατασιούχοι, εργαζόμενοι πολλών ταχυτήτων, με συμβάσεις ιδιωτικού δικαίου ορισμένου χρόνου στον τομέα της καθαριότητας, σε όλους σχεδόν τους δήμους της Περιφερειακής Ενότητας Ηρακλείου και πανελλαδικά φυσικά.

Οι εκκρεμότητες είναι πολλές. Για παράδειγμα η Κυβέρνηση επιβάλλεται να δώσει λύση για τους εργαζόμενους της 3Κ που έμειναν απ’ έξω, αδικήθηκαν, ζουν το μαρτύριο της ανασφάλειας και της αβεβαιότητας για το αύριο.

Εμείς ζητάμε οι συμβάσεις αυτών των ανθρώπων να μετατραπούν σε συμβάσεις αορίστου χρόνου. Μπορεί αν θέλει η Κυβέρνηση να δώσει λύση γι’ αυτούς τους εργαζόμενους, ακόμα και στο πλαίσιο του υφιστάμενου νομικού καθεστώτος, αξιοποιώντας το άρθρο 82 του ν.4483/2017, με βάση το οποίο τακτοποιήθηκαν εργαζόμενοι του 2009 παρόμοιου χαρακτήρα θέματος.

Δυστυχώς μέχρι σήμερα οι απαντήσεις που μας δίνετε στις ερωτήσεις μας, καθώς και στις αναφορές εργαζομένων που σας καταθέτουμε όχι μόνο δεν λύνουν το πρόβλημα, αλλά αναπαράγουν τα γνωστά τετριμμένα και αναχρονιστικά επιχειρήματα περί απαγορευτικών κοινοτικών οδηγιών, προεδρικών διαταγμάτων, συνταγματικών επιταγών, τα οποία εσείς και όλες οι προηγούμενες κυβερνήσεις και του ΣΥΡΙΖΑ και του ΠΑΣΟΚ φτιάξατε, εφαρμόζατε και εφαρμόζετε, αποδεκατίζοντας και αποψιλώνοντας τις υπηρεσίες από προσωπικό, χωρίς να το αναπληρώνετε με μόνιμο.

Οι συγκεκριμένοι εργαζόμενοι στην καθαριότητα των δήμων, όπως και πολλοί άλλοι από διαφορετικούς κλάδους, βιώνουν χρόνια τώρα αυτό το μαρτύριο της άθλιας εργασιακής ομηρίας, με την απειλή της απόλυσης να πλανάται συνεχώς πάνω από το κεφάλι τους, στο πλαίσιο μιας πολιτικής ελαστικών εργασιακών σχέσεων που έχετε επιβάλει διαχρονικά στο πλαίσιο των ευρωπαϊκών εντολών και οδηγιών, προκειμένου να εξασφαλίσετε ακόμα πιο φθηνούς εργαζόμενους. Φυσικά ένας από τους βασικούς στρατηγικούς σας στόχους είναι να παραδώσετε κρίσιμους τομείς, όπως αυτόν της καθαριότητας, στους ιδιώτες, στους εργολάβους.

Σήμερα ένα μέρος συνεχίζει να δουλεύει με προσωρινή διαταγή που έχει εκδοθεί μετά την προσφυγή του στη δικαιοσύνη και ένα άλλο έχει βρεθεί εκτός δουλειάς, αναμένοντας την εκδίκαση των ασφαλιστικών μέτρων που έχουν καταθέσει. Οι συγκεκριμένοι εργαζόμενοι έχουν χρόνια συνεχούς και αδιάλειπτης εργασίας στην ίδια πάντα υπηρεσία και με την ίδια ειδικότητα. Καλύπτουν πάγιες και διαρκείς ανάγκες και είναι ευνόητο πως με την αποχώρησή τους θα δημιουργηθεί σοβαρότατο πρόβλημα στη λειτουργία των υπηρεσιών της καθαριότητας, σε μια περίοδο μάλιστα που, λόγω των συνθηκών, απαιτείται η κατεπείγουσα στελέχωσή τους με επιπλέον προσωπικό.

Εκτός από τις συνέπειες στη λειτουργία των δήμων, είναι βέβαιο ότι ενδεχόμενη απόφαση για την απόλυσή τους θα δημιουργήσει σοβαρά οικογενειακά και κοινωνικά προβλήματα, ζητήματα σε σχέση με την ίδια τους την επιβίωση, ιδιαίτερα στις σημερινές πιεστικές συνθήκες ακρίβειας και φτώχειας. Γι’ αυτό και το ΚΚΕ στέκεται μαχητικά στο πλευρό τους.

Σας ρωτάμε, λοιπόν, κύριε Υπουργέ: Ποια μέτρα προτίθεται να πάρει η Κυβέρνηση και εσείς προσωπικά για την άμεση νομοθετική ρύθμιση, για την αυτοδίκαιη μετατροπή όλων των συμβάσεων ορισμένου χρόνου στις υπηρεσίες καθαριότητας των δήμων της Περιφερειακής Ενότητας Ηρακλείου και πανελλαδικά με συμβάσεις αορίστου χρόνου και τη χρηματοδότηση της μισθοδοσίας τους από τον κρατικό προϋπολογισμό;

Δεύτερον, θέλουμε να μας πείτε για την παράταση των συμβάσεων όλων των εργαζομένων με συμβάσεις ορισμένου χρόνου για το εύλογο χρονικό διάστημα που θα χρειαστεί η παραπάνω διαδικασία, συν φυσικά την πρόταση την οποία σας κάναμε στο πλαίσιο του υφιστάμενου νομικού πλαισίου που υπάρχει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ. Θα απαντήσει ο Υπουργός Εσωτερικών, ο κ. Μαυρουδής Βορίδης.

Κύριε Βορίδη, καλημέρα σας, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ. Κύριε συνάδελφε, ξέρετε ότι εγώ δίνω ευθείες απαντήσεις στα ερωτήματα τα οποία μου θέτουν οι Βουλευτές. Με ρωτάτε αν θα λάβω κάποια πρόνοια για να υπάρξει νομοθετική ρύθμιση για τη μετατροπή όλων των συμβάσεων ορισμένου χρόνου στις υπηρεσίες καθαριότητας των δήμων της Περιφερειακής Ενότητας Ηρακλείου Κρήτης, όπως και πανελλαδικά, σε συμβάσεις αορίστου χρόνου. Απάντηση: Όχι, δεν θα λάβω καμμία τέτοια πρόνοια, δεν θα προωθήσω τέτοια νομοθετική ρύθμιση.

Και με ρωτάτε επίσης για την παράταση των συμβάσεων όλων των εργαζομένων με συμβάσεις ορισμένου χρόνου για το εύλογο χρονικό διάστημα που θα χρειαστεί η παραπάνω διαδικασία. Όχι, δεν θα τις παρατείνω.

Θα μπορούσε κάποιος να ρωτήσει γιατί. Και θέλω εδώ να διεξαχθεί μία ειλικρινής και καθαρή συζήτηση, για να καταλάβω πού ακριβώς βρίσκεται η θέση του Κομμουνιστικού Κόμματος Ελλάδας πάνω στο συγκεκριμένο ζήτημα. Οι απαντήσεις είναι νομικές εν μέρει. Αλλά εγώ θα πάω και πίσω από τον νόμο, στη λογική, στον λόγο για τον οποίο υπάρχουν όλες αυτές οι διατάξεις που γνωρίζετε, που δεν μου επιτρέπουν να κάνω αυτό που μου ζητάτε, αλλά και που, αν δεν υπήρχαν αυτές οι διατάξεις, πάλι θα έπρεπε να τις θεσπίσουμε. Και θα πω ακριβώς ποιο είναι το διακύβευμα εδώ.

Υπάρχει η διάταξη της παραγράφου 8 του άρθρου 103 του Συντάγματος. Εδώ στην πραγματικότητα θέλω να ρωτήσω: Το ΚΚΕ μού ζητάει να παραβιάσω το Σύνταγμα; Γιατί το Σύνταγμα λέει ότι απαγορεύεται η από τον νόμο μονιμοποίηση προσωπικού που υπάγεται στο πρώτο εδάφιο -το πρώτο εδάφιο είναι οι συμβάσεις ορισμένου χρόνου- ή η μετατροπή των συμβάσεών τους σε αορίστου χρόνου. Πιο καθαρή διατύπωση στο Σύνταγμα δεν υπάρχει. Θέλετε να φέρω διάταξη νόμου αντισυνταγματική;

Το δεύτερο είναι βεβαίως το συγκεκριμένο προεδρικό διάταγμα το οποίο ενσωματώνει την κοινοτική οδηγία. Και το τρίτο από εκεί πέρα είναι διατάξεις του νόμου, οι οποίες προβλέπουν τη διαδικασία με την οποία γίνεται και η πρόσληψη με συμβάσεις ορισμένου χρόνου, αλλά βεβαίως και οι παρατάσεις αυτών και που θέτουν συγκεκριμένους περιορισμούς. Τι λένε; Διάρκεια όχι μεγαλύτερη των οκτώ μηνών, όχι ανανέωσή τους, όχι παράτασή τους. Αυτό λένε οι διατάξεις.

Θα μπορούσε να ρωτήσει κανείς γιατί έχει θεσπιστεί αυτό το πλαίσιο και να το αμφισβητήσει και να πει ότι δεν μας αρέσει εμάς αυτό το πλαίσιο. Γιατί; Γιατί αυτοί οι άνθρωποι, όπως λέτε, καλύπτουν πάγιες και διαρκείς ανάγκες και πηγαίνουν εν συνεχεία στα δικαστήρια και παίρνουν προσωρινές διαταγές. Σε ορισμένες περιπτώσεις υπάρχουν και αμετάκλητες αποφάσεις των δικαστηρίων. Και έτσι αντιμετωπίζουν το θέμα.

Θα σταματήσω εδώ, γιατί δεν έχω χρονικό περιθώριο. Αλλά θα επανέλθω, γιατί είναι σημαντικό να γίνει απολύτως κατανοητό το ποια είναι η ratio legis, ποια είναι η σκοπιμότητα αυτών των διατάξεων. Και εγώ θέλω να δω αν ως προς αυτή τη σκοπιμότητα το Κομμουνιστικό Κόμμα Ελλάδας διαφωνεί και έχει άλλη προσέγγιση.

Και για να σας δώσω τη δυνατότητα να τοποθετηθείτε σε αυτό, η σκοπιμότητα αυτών των διατάξεων είναι το να μη διαταράσσεται η ακεραιότητα του συστήματος προσλήψεων στο δημόσιο. Με δυο λόγια, να μην μπορεί ο καθένας να επιλέγει μια διαδικασία εκτός ΑΣΕΠ, εκτός δηλαδή της δυνατότητας που πρέπει να έχουν όλοι οι Έλληνες πολίτες να μπορούν να εργαστούν στο δημόσιο, να παρακάμπτει τη διαδικασία του ΑΣΕΠ. Να μην μπορεί ο όποιος δήμαρχος -εμένα δεν με νοιάζει εάν είναι της παρατάξεώς μου, εάν είναι άλλης παρατάξεως, εάν είναι του ΚΚΕ, δεν με απασχολεί ποιος είναι ο δήμαρχος-, ο όποιος διοικητής δημόσιου φορέα να παίρνει ως συμβασιούχους ορισμένου χρόνου για να καλύψει μία έκτακτη και πρόσκαιρη ανάγκη αυτούς που αυτός νομίζει -γιατί αυτό γίνεται- και εν συνεχεία να έρχεται μόνος του να παρατείνει αυτούς που εκείνος με το δικό του κριτήριο είχε επιλέξει και -αφού τους παρατείνει μία, δυο, τρεις φορές- να πηγαίνουν συμπαικτικά στα δικαστήρια και να συνομολογούν οι δήμοι -δηλαδή αυτός που τους προσέλαβε με μία διαδικασία εκτός ΑΣΕΠ- ότι πράγματι καλύπτουν τώρα όχι αυτό που λέει ο νόμος μία έκτακτη ανάγκη και μία σύμβαση ορισμένου χρόνου -για να καλυφθεί κάτι συγκεκριμένο-, αλλά πάγιες και διαρκείς.

Και θέλω ευθέως να σας ρωτήσω, κύριε συνάδελφε, και δι’ ημών το Κομμουνιστικό Κόμμα Ελλάδας: Εσείς στηρίζετε αυτή τη διαδικασία προσλήψεων; Αυτή τη στιγμή έχουμε πάνω από επτά χιλιάδες σε σύνολο εξήντα τριών χιλιάδων εργαζομένων στους δήμους, δηλαδή το 15%, το οποίο έχει προσληφθεί με αυτή τη διαδικασία. Εσείς την επικροτείτε; Στηρίζετε αυτή τη διαδικασία;

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, όπως λέτε, δίνετε ευθείες και ειλικρινείς απαντήσεις. Θα έλεγα ναι, μόνο που η τοποθέτηση είναι «killer» σε βάρος των εργαζομένων. Όλα τα άλλα τα οποία λέτε έχω την εντύπωση ότι δεν έχουν καμμία βάση, στην εξής όμως λογική, ότι ενώ οι ανάγκες της κοινωνίας, οι ανάγκες των δήμων, οι ανάγκες των υπηρεσιών είναι να καλυφθούν από επιπλέον μόνιμο προσωπικό, την ίδια στιγμή αποψιλώνονται. Και, για πείτε μου, μπορεί να δικαιολογεί το γεγονός ότι αποψιλώνονται, επειδή υπάρχει μία διαδικασία σαν αυτή που περιγράψατε προηγουμένως; Ποια, λοιπόν, θα έπρεπε να ήταν η στάση της Κυβέρνησης απέναντι σε αυτή τη διαδικασία;

Μας απαντάτε σε αναφορά από τον Δεκέμβρη του 2021 ότι, στο πλαίσιο ανάπτυξης ενός ολοκληρωμένου συστήματος διαχείρισης του ανθρώπινου δυναμικού της δημόσιας διοίκησης, το Υπουργείο Εσωτερικών προέβη στη θέσπιση συστήματος πολυετούς και ετήσιου στρατηγικού προγραμματισμού προσλήψεων τακτικού και έκτακτου προσωπικού. Ποιο είναι; Δεν απαντάτε. Δεν μας λέτε ποιο είναι. Μας λέτε τι απαγορεύεται! Αυτός είναι ο σχεδιασμός σας; Και απαγορεύεται επικαλούμενοι τη συνταγματική επιταγή, δηλαδή «να παρανομήσουμε;».

Μα δόθηκε η ευκαιρία πριν από δυο, τρία χρόνια στην αναθεωρητική Βουλή, όταν έκανε πρόταση το ΚΚΕ να αλλάξει το άρθρο 103 παράγραφος 2, έτσι ώστε να ανοίξει ο δρόμος μετατροπής των συμβάσεων ορισμένου χρόνου σε αορίστου και τη μονιμοποίησή τους. Δεν το δεχτήκατε. Όχι μόνο εσείς, δεν το δέχτηκε ούτε ο ΣΥΡΙΖΑ ούτε και το ΠΑΣΟΚ και οι υπόλοιποι περί άλλα τύρβαζαν. Μόνο το ΚΚΕ επέμενε τότε για την αλλαγή του άρθρου 103 παράγραφος 2 του Συντάγματος. Άρα, λοιπόν, αφήστε τα αυτά. Σας δόθηκε η δυνατότητα και η ευκαιρία και δεν το κάνατε. Είναι, λοιπόν, πολιτική σας επιλογή, την οποία φυσικά την πληρώνουν σήμερα και οι υπηρεσίες και οι εργαζόμενοι.

Όταν, όμως, είναι να κάνετε χαριστικές ρυθμίσεις στους επιχειρηματικούς ομίλους, τον τρόπο τον βρίσκετε μια χαρά. Είστε ευρηματικοί και με πολύ γρήγορα αντανακλαστικά, όταν είναι να υπηρετήσετε το τραπεζικό σύστημα σε συνεχείς ανακεφαλαιοποιήσεις και να δώσετε τα κόκκινα δάνεια στα funds. Και ζήσαμε το περιστατικό, αυτό το φασιστικού τύπου άθλιο περιστατικό, με τη γυναίκα -που δεν είναι φυσικά μόνο η συγκεκριμένη κυρία- που δέχτηκε την επίθεση του δικαστικού επιμελητή, των αστυνομικών στη συγκεκριμένη περίπτωση. Επίσης, όταν είναι να βρείτε χρήματα για να δώσετε για τις νατοϊκές στρατιωτικές δαπάνες, βρίσκετε αμέσως 4,5 δισεκατομμύρια ετησίως. Άρα, λοιπόν, αφήστε τα.

Αν θέλετε, λοιπόν, θα μπορούσατε να δώσετε τη λύση. Η ουσία είναι ότι θέλετε να συνεχίσετε αυτό το απαράδεκτο καθεστώς των ατομικών συμβάσεων, επικαλούμενοι αυτές τις προφάσεις και τις δημοσιονομικές αντοχές της οικονομίας. Δηλαδή, όταν δεν σας παίρνει με τη συνταγματική επιταγή, μας λέτε για τις δημοσιονομικές ανάγκες της οικονομίας. Και από την άλλη, μας πουλάτε φούμαρα, ότι εδώ έχουμε βγει από τα μνημόνια και έχουμε μπει στην κανονικότητα. Πώς γίνεται να έχουμε μπει στην κανονικότητα και την ίδια στιγμή να επικαλείστε τις δημοσιονομικές ανάγκες που έχει η οικονομία, τους δημοσιονομικούς περιορισμούς;

Το ζητούμενο πάντως, σε κάθε περίπτωση, είναι ότι οι εργαζόμενοι πρέπει να λύσουν το εργασιακό τους ζήτημα και την αποκλειστική ευθύνη την έχει η Κυβέρνηση πάνω σε αυτό το ζήτημα.

Μπορεί με την προκήρυξη 3Κ -στην οποία δεν αναφερθήκατε σε σχέση με την πρόταση που σας κάνω μέσα στο πλαίσιο του ίδιου του νομικού πλαισίου που εσείς, οι κυβερνήσεις σας, έχουν καθιερώσει διαχρονικά- για τις υπηρεσίες καθαριότητας να ήρθαν οχτώ χιλιάδες περίπου νέες μόνιμες θέσεις εργασίας. Ωστόσο για την πλειοψηφία των συμβασιούχων, παρατασιούχων αποδείχτηκε δρόμος για την ανεργία. Άρα, λοιπόν, ο ένας νίβει το χέρι του αλλουνού, ο ΣΥΡΙΖΑ της Νέας Δημοκρατίας και η Νέα Δημοκρατία το χέρι του ΣΥΡΙΖΑ. Διότι σήμερα πατάτε σε αυτή την αθλιότητα του νόμου του ΣΥΡΙΖΑ, για να εκδιώξετε στην ουσία, να ρίξετε στην ανεργία όλους αυτούς τους εργαζόμενους.

Επιμένουμε στη θέση μας, πως οι υπηρεσίες του δήμου πρέπει να στελεχώνονται από μόνιμο προσωπικό με πλήρη δικαιώματα. Αν υπάρχουν παρατυπίες, αν υπάρχουν προβλήματα, προσκόμματα ή οτιδήποτε άλλο, ιδού η Ρόδος, ιδού και το πήδημα, να το λύσετε, αλλά όχι σε βάρος των εργαζομένων, όχι σε βάρος της ενίσχυσης των υπηρεσιών των δήμων.

Η υποστελέχωση και η υποχρηματοδότηση των υπηρεσιών συνθέτουν ένα επικίνδυνο, θα έλεγα, εργασιακό περιβάλλον για τους εργαζόμενους αλλά και για την ίδια την καθαριότητα. Οι εργαζόμενοι στον Δήμο Ηρακλείου, για παράδειγμα, σε αυτή την κατηγορία που σας λέω, της 3Κ, είναι εξήντα πέντε. Σε όλη την Περιφερειακή Ενότητα Ηρακλείου είναι εκατόν πενήντα. Αν θυμάμαι καλά, γύρω στις τρεις χιλιάδες πρέπει να είναι πανελλαδικά. Αντιλαμβάνεστε, λοιπόν, εάν φύγει αυτό το προσωπικό, τι προβλήματα θα προκύψουν στη δημόσια καθαριότητα;

Άρα, λοιπόν, εμείς λέμε ότι οι εργαζόμενοι πριν απ’ όλα -γιατί εσείς «Μπαινάκης - Βγαινάκης»- δεν πρέπει να συμβιβαστούν με τη μισοδουλειά και με τη μισοζωή και να διεκδικήσουν το δικαίωμα στη μόνιμη και σταθερή δουλειά με πλήρη εργασιακά, συνταξιοδοτικά δικαιώματα. Εμείς θα είμαστε στο πλευρό τους. Θα είμαστε στις 16 Δεκεμβρίου έξω από τα δικαστήρια του Ηρακλείου, όπου θα δίνουν τη μάχη οι εργαζόμενοι, χωρίς φυσικά να περιορίσουμε την όποια δράση μέσα στα δικαστήρια. Αλλά θα είμαστε εκεί, για να καταδείξουμε την αναγκαιότητα να συνεχιστεί αυτός ο αγώνας και στους δρόμους του αγώνα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κύριος Υπουργός.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μου προξενεί εντύπωση ότι κόμματα της Αντιπολίτευσης -δεν είναι μόνο το Κομμουνιστικό Κόμμα που υιοθετεί αυτή τη στάση- παρακινούν την Κυβέρνηση να εφαρμόσει αδιαφανείς διαδικασίες προσλήψεων. Μου προξενεί εντύπωση, διότι αντιλαμβάνεστε ότι πολιτικά ωφελημένος από αυτό είναι η Κυβέρνηση. Εάν θέλετε να έχουμε διαδικασίες προσλήψεων εκτός ΑΣΕΠ, ποιος ωφελείται από αυτό; Ο Πελετίδης, που έχετε στην Πάτρα; Η συντριπτική πλειοψηφία των δημάρχων είναι δήμαρχοι της Νέας Δημοκρατίας.

Εμείς, λοιπόν, τους βάζουμε στενό κορσέ, για να διασφαλίσουμε την ακεραιότητα της διαδικασίας προσλήψεων και εσείς μας παρακινείτε να τους τον βγάλουμε, ώστε να προσλαμβάνουν όπως θέλουν, όποιον θέλουν, χωρίς καμμία διαδικασία. Μου προξενεί εντύπωση αυτή η στάση. Το κάνετε -λέτε- υποτίθεται εν ονόματι των εργαζομένων. Συγγνώμη αυτοί οι εργαζόμενοι προσελήφθησαν για ορισμένο χρόνο. Ξέρουμε τι είναι σύμβαση ορισμένου χρόνου; Είναι κάποια που αρχίζει μια συγκεκριμένη στιγμή και λήγει μια άλλη. Κανείς δεν απολύει κανέναν εδώ. Εδώ λήγουν συμβάσεις. Κανείς δεν είπε σε αυτούς τους εργαζόμενους οι οποίοι προσελήφθησαν για οκτώ μήνες ότι πρόκειται να μονιμοποιηθούν. Ποιος τούς το είπε αυτό; Εάν λέτε ότι θέλουμε μόνιμο προσωπικό στους δήμους, με ποια διαδικασία θέλετε το μόνιμο προσωπικό; Με τη διαδικασία που θα επιλέγει ο δήμαρχος όποιον θέλει και θα τον κάνει μόνιμο; Με αυτή τη διαδικασία θέλετε το μόνιμο προσωπικό;

Λέτε για τις προσλήψεις και το επίπεδο στελέχωσης των δήμων. Ας πούμε δυο κουβέντες, για να δούμε αν και αυτό πατάει πουθενά. Παρέλαβε από τους δήμους η Κυβέρνηση αυτή περίπου εξήντα μία χιλιάδες μόνιμους εργαζόμενους και αυτή τη στιγμή οι μόνιμοι εργαζόμενοι είναι κοντά στις εξήντα τέσσερις χιλιάδες. Υπάρχει, λοιπόν, μια αύξηση της τάξης του 5% στο προσωπικό. Δεν τους φτάνει. Αυτό όμως, ξέρετε, μπορεί να είναι και μία συζήτηση ατέρμονη.

Πάμε στο έκτακτο προσωπικό. Παρέλαβα από τους δήμους εννέα χιλιάδες έκτακτο προσωπικό και σήμερα έχουν είκοσι τέσσερις χιλιάδες έκτακτους. Πάλι δεν τους φτάνουν. Δεν φτάνουν όλα αυτά, αλλά τώρα μου λένε ότι πρέπει να ακολουθήσουμε και μία διαδικασία προσλήψεων η οποία δεν τηρεί τίποτα.

Και ακούστε τώρα τις συνέπειες της λογικής σας. Να την υιοθετήσω; Νομικά δεν μπορώ. Αλλά εγώ θα συμφωνήσω μαζί σας. Βεβαίως υπάρχει θέμα πολιτικής στάσης. Βεβαίως δεν θέλουμε να αλλάξει το άρθρο του Συντάγματος. Βεβαίως το άρθρο του Συντάγματος είναι σωστό και βεβαίως πρέπει να παραμείνει έτσι. Όμως αυτό είναι η συζήτηση για το Σύνταγμα. Τώρα υπάρχει το Σύνταγμα. Επομένως το Σύνταγμα μας δεσμεύει.

Αφήνω, όμως, αυτό. Ας πούμε ότι το καταργούσαμε. Ας πούμε ότι αύριο βρισκόταν μια πλειοψηφία -ελπίζω πως όχι- που αλλάζει αυτή τη συνταγματική διάταξη. Εσείς τι θέλετε να βάλουμε εκεί; Να βάλουμε τη διάταξη στην οποία ο Υπουργός θα μπορεί να προσλαμβάνει όπως θέλει έκτακτο προσωπικό, το οποίο μετά από μία, δυο θητείες, θα έρχεται και θα μπαίνει στο δημόσιο; Τι μου λέτε, δηλαδή; Να επιστρέψω στην εποχή που διόριζαν στο δημόσιο με ραβασάκια από τις τοπικές; Αυτή είναι η θέση του ΚΚΕ;

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτά τα κάνατε εσείς.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Βεβαίως. Και επειδή, λοιπόν, αυτή είναι μια εποχή που πέρασε και που την πληρώσαμε -και πολύ ακριβά-, εμείς λέμε ότι δεν θέλουμε να ξανάρθει. Εσείς μας παρακινείτε να την ξαναφέρουμε;

Έρχομαι, λοιπόν, και ρωτώ το εξής: Δεν υπάρχει αυτή η διάταξη του Συντάγματος. Ερώτηση: Προγραμματισμό προσλήψεων θα κάνουμε; Θα είναι κεντρικός ή διαφωνείτε με την ύπαρξη του κεντρικού προγραμματισμού; Καθένας θα παίρνει ό,τι θέλει; Ή κάπως θα μοιράζουμε το προσωπικό, το ανθρώπινο δυναμικό του δημοσίου, ώστε όλες οι ανάγκες να καλύπτονται; Ή ο κάθε δήμος θα κάνει τα δικά του και να παίρνει ό,τι θέλει, με όποια διαδικασία θέλει; Θα πέφτει έξω δημοσιονομικά ο δήμος, όπως η περίπτωση Πάτρας, δεν θα μπορεί να πληρώσει τους εργαζόμενους, όπως η περίπτωση Πάτρας, και θα έρχεται στον κρατικό προϋπολογισμό να ζητάει χρήματα.

Εν τω μεταξύ, όμως, εκτός από τον κεντρικό προγραμματισμό προσλήψεων, αφού καθένας θα παίρνει ό,τι θέλει, προφανώς και δεν μπορούμε πλέον να έχουμε έλεγχο. Εσείς θα θέλετε την υπηρεσία καθαριότητας του Δήμου Ηρακλείου, αλλά δεν θα κοιτάτε ότι αυτό αφαιρείται από το ένα προς ένα. Θα αφαιρείται, λοιπόν, από οποιονδήποτε ορθολογικό κανόνα που έχουμε ψηφίσει για να μπορέσουμε να κρατάμε το ανθρώπινο δυναμικό σε μια κατάσταση λογική. Όχι, δεν σας ενδιαφέρει αυτό.

Θα πηγαίνει, λοιπόν, ο δήμος «χ» να πάρει ό,τι θέλει, αυτό θα αφαιρείται από το ένα προς ένα, θα έρχεστε μετά την επόμενη μέρα το πρωί και θα μου λέτε: «Ξέρετε, προσωπικό για τις κοινωνικές δομές δεν έχουμε.». Ε, δεν έχουμε, γιατί, εάν ο καθένας κάνει ό,τι θέλει, πώς θα προγραμματίσουμε να πάρουμε προσωπικό για τις κοινωνικές δομές, να πάρουμε για την υγεία, να πάρουμε για την παιδεία; Θα μου λέτε ότι τα σχολεία δεν έχουν προσωπικό. Και πώς θα το οργανώσουμε αυτό;

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν δίνετε λύση. Αυτό είναι το θέμα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τι λέτε;

Πάμε τώρα στη λύση. Σας είπα ότι έχω αυξήσει τα επίπεδα απασχόλησης στους ΟΤΑ. Ακούστε το πιο ενδιαφέρον. Την ώρα που πάνε κάποιοι δήμαρχοι και συνομολογούν, για να κάνουν δήθεν τους καλούς και στην πραγματικότητα υπονομεύουν την ακεραιότητα του συστήματος προσλήψεων, εγώ έχω δώσει φέτος το 70% των αιτημάτων σε μόνιμες προσλήψεις στις ανταποδοτικές υπηρεσίες. Είναι χίλιες τριακόσιες τριάντα επτά θέσεις.

**ΕΜΜΑΝΟΥΗΛ ΣΥΝΤΥΧΑΚΗΣ:** Τις οποίες θα πληρώνει ο δήμος.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Φυσικά.

**ΕΜΜΑΝΟΥΗΛ ΣΥΝΤΥΧΑΚΗΣ:** Γιατί;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αφού είναι ανταποδοτικά. Τα πληρώνει ο δημότης, κύριε συνάδελφε. Έρχεται ο δημότης με τα ανταποδοτικά τέλη, πληρώνει ο δημότης και ο δημότης πληρώνει για να έχει καλές υπηρεσίες.

**ΕΜΜΑΝΟΥΗΛ ΣΥΝΤΥΧΑΚΗΣ:** Πληρώνει στο κεντρικό κράτος, θα πληρώνει και στον δήμο;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ακούστε. Αυτό συμβαίνει σήμερα. Εάν μου προτείνετε ένα άλλο σχήμα, είναι άλλο αυτό. Εγώ λέω όμως ότι αυτή τη στιγμή, αυτό που υπάρχει σήμερα είναι ότι ο δημότης πληρώνει στον δήμο ανταποδοτικά τέλη για την καθαριότητα, για τον φωτισμό. Και τι αξιώνει από τον δήμο; Να του παρέχει υψηλού επιπέδου υπηρεσίες για αυτά τα οποία πληρώνει. Ήρθα εγώ, λοιπόν, φέτος, πήρα τις ανταποδοτικές, τους πόρους αυτούς, και έδωσα το 70% των αιτημάτων, χίλιες τριακόσιες τριάντα επτά προσλήψεις, ό,τι μου ζήτησαν σε πάρα πολλές περιπτώσεις.

Τώρα τι θα κάνουμε; Ποιους θα πάρουμε; Γιατί εγώ τους έδωσα αυτούς. Και αυτό είναι αυτό που λέτε εσείς, είναι οι μόνιμες προσλήψεις. Θα πάρουν τώρα τις προσωρινές διαταγές και τους ορισμένου χρόνου ή θα ακολουθήσουν τη διαδικασία των μόνιμων προσλήψεων με ακεραιότητα; Ποιο από τα δύο συστήματα;

Άρα, λοιπόν, εγώ θέλω να παρακινήσω όλα τα κόμματα να μην παίρνουν θέσεις που υπονομεύουν το δικαίωμα όλων των πολιτών να έχουν πρόσβαση για εργασία στο δημόσιο και ειδικά τη στιγμή που σηκώνονται προκηρύξεις σε αυτή την κατεύθυνση, ειδικά τη στιγμή που έρχεται ο γραπτός διαγωνισμός, ειδικά τη στιγμή που έχουμε καλύψει ένα μεγάλο ποσοστό των αιτημάτων των φορέων σε επίπεδο προσλήψεων.

Άρα, λοιπόν, αυτή την ώρα πρακτικές συμπαικτικές στα δικαστήρια μεταξύ κάποιων δημάρχων και των εργαζομένων ορισμένου χρόνου στην πραγματικότητα είναι πρακτικές που θίγουν τα δικαιώματα πολιτών, που θίγουν τα δικαιώματα όλων για εργασία, που υπονομεύουν το σύστημα ακεραιότητας προσλήψεων και υπονομεύουν και τον κεντρικό προγραμματισμό προσλήψεων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 9.30΄ λύεται η συνεδρίαση για αύριο, ημέρα Πέμπτη 24 Νοεμβρίου και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**